Title: ระเบียบกระทรวงการต่างประเทศ ว่าด้วยหลักเกณฑ์และวิธีการในการตรวจลงตราประเภทอัธยาศัยไมตรี

ระเบียบกระทรวงการต่างประเทศ
ว่าด้วยหลักเกณฑ์และวิธีการในการตรวจลงตราประเภทอัธยาศัยไมตรี[๑]

ด้วยกระทรวงการต่างประเทศพิจารณาเห็นว่า
หลักเกณฑ์และวิธีการในการตรวจลงตราประเภทอัธยาศัยไมตรี (Courtesy Visa) ได้มีการปฏิบัติสืบเนื่องกันมานานแล้ว
และโดยที่การตรวจลงตราประเภทดังกล่าวไม่มีค่าธรรมเนียม จึงไม่มีการออกกฎกระทรวงกำหนดชนิดและค่าธรรมเนียมสำหรับการตรวจลงตราประเภทอัธยาศัยไมตรี
จึงเห็นสมควรกำหนดระเบียบกระทรวงการต่างประเทศว่าด้วยหลักเกณฑ์และวิธีการในการตรวจลงตราประเภทอัธยาศัยไมตรีให้มีความชัดเจน
รัดกุมและสอดรับกับสถานการณ์ในปัจจุบัน โดยอาศัยอำนาจตามความในข้อ ๑๑
ของกฎกระทรวงกำหนดหลักเกณฑ์ วิธีการ และเงื่อนไข ในการตรวจ การยกเว้น
และการเปลี่ยนประเภทการตรวจลงตรา พ.ศ. ๒๕๔๕
ซึ่งออกตามความในพระราชบัญญัติคนเข้าเมือง พ.ศ. ๒๕๒๒
และโดยความเห็นชอบของคณะกรรมการพิจารณาคนเข้าเมืองดังนี้

๑.
การตรวจลงตราประเภทอัธยาศัยไมตรี ให้จำกัดเฉพาะการขอรับการตรวจลงตราเข้ามาในราชอาณาจักรเป็นการชั่วคราวเพื่อปฏิบัติการอย่างใดอย่างหนึ่ง
ดังต่อไปนี้
(๑)
การขอรับการตรวจลงตราของผู้ถือหนังสือเดินทางทูต
หรือหนังสือเดินทางราชการหรือหนังสือเดินทางสหประชาชาติที่เทียบเท่าหนังสือเดินทางทูตหรือหนังสือเดินทางราชการ
(UN Laissez-Passer ปกสีแดงหรือฟ้า)
ที่ประสงค์เข้ามาในราชอาณาจักรเพื่อการอื่น
นอกเหนือจากการปฏิบัติหน้าที่ทางทูตหรือกงสุล และการปฏิบัติหน้าที่ทางราชการ
(๒)
การขอรับการตรวจลงตราของผู้ถือหนังสือเดินทางหรือเอกสารใช้แทนหนังสือเดินทางนอกจากกรณีตาม (๑)
ซึ่งเข้ามาในราชอาณาจักรในฐานะเป็นพระราชอาคันตุกะ ราชอาคันตุกะแขกของรัฐบาล
หรือหน่วยงานของรัฐ

๒.
ให้สถานทูต สถานกงสุลไทยในต่างประเทศ ใช้ดุลพินิจพิจารณาตรวจลงตราประเภทอัธยาศัยไมตรี
เมื่อได้รับคำร้องขอเป็นทางการดังนี้
(๑) ชนิดเข้าออกได้ครั้งเดียว (single entry) อายุการตรวจลงตรา ๓๐ วัน
(๒) ชนิดเข้าออกได้หลายครั้ง (multiple entries) อายุการตรวจลงตรา ๙๐ วัน
โดยพิจารณาชนิดของการตรวจลงตราประเภทอัธยาศัยไมตรีตามวัตถุประสงค์การเดินทางเข้าราชอาณาจักรตามที่ระบุในข้อ
๑ ประกอบกับข้อมูลกำหนดการหรือกำหนดระยะเวลาหรือลักษณะของการปฏิบัติภารกิจหรือกิจกรรมในราชอาณาจักร
รวมทั้งสัญชาติของผู้ยื่นคำร้องและหลักปฏิบัติต่างตอบแทนกับประเทศของผู้ยื่นคำร้อง

ทั้งนี้
ให้ใช้ระเบียบนี้ตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๘ กันยายน พ.ศ. ๒๕๖๑
บุษยา  มาทแล็ง
ปลัดกระทรวงการต่างประเทศ

ปวันวิทย์/จัดทำ
๖ กุมภาพันธ์
๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๒๕๖ ง/หน้า ๑/๑๑ ตุลาคม ๒๕๖๒